ปภ.ประกาศเขตการให้ความช่วยเหลือผู้ประสบภัยแล้ง 10 จังหวัด พร้อมประสานจังหวัดวางแผนบริหารจัดการน้ำและจัดสรรน้ำอุปโภคบริโภคทั่วถึง
กรมป้องกันและบรรเทาสาธารณภัยรประกาศเขตการให้ความช่วยเหลือผู้ประสบภัยแล้ง 10 จังหวัด พร้อมประสานจังหวัดวางแผนบริหารจัดการน้ำและจัดสรรน้ำอุปโภคบริโภคทั่วถึง         นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ปัจจุบันมีจังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) 10 จังหวัด รวม 36 อำเภอ 153 ตำบล 1,216 หมู่บ้าน ประกอบด้วย ภาคเหนือ 5 จังหวัด ได้แก่ พิษณุโลก อุตรดิตถ์ พิจิตร เชียงราย และสุโขทัย ภาคตะวันออกเฉียงเหนือ 3 จังหวัด ได้แก่ ศรีสะเกษ นครราชสีมา และมหาสารคาม ภาคตะวันออก 2 จังหวัด ได้แก่ ตราด และชลบุรี ทั้งนี้ ปภ. ได้ร่วมกับหน่วยทหารและหน่วยงานที่เกี่ยวข้องจัดรถบรรทุกน้ำแจกจ่ายน้ำบรรเทาความเดือดร้อนแก่ประชาชน พร้อมกำหนดจุดแจกจ่ายน้ำที่เข้าถึงประชาชนทุกพื้นที่ รวมถึงวางแผนบริหารจัดการน้ำและจัดสรรน้ำอย่างทั่วถึงและมีประสิทธิภาพ อีกทั้งขอความร่วมมือประชาชนใช้น้ำอย่างประหยัด เพื่อให้มีน้ำอุปโภคบริโภคเพียงพอตลอดในช่วงฝนทิ้งช่วง ทั้งนี้ ประชาชนที่ได้รับความเดือดร้อนจากสถานการณ์ภัยแล้ง สามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง.